安輯嶺表事平罷歸
作者：李嶠
朝代：唐

paragraphs: 雲端想京縣，帝鄉如可見。
天涯望越臺，海路幾悠哉。
六月飛鵬去，三年瑞雉來。
境遙銅柱出，山險石門開。
自我違瀍洛，瞻途屢揮霍。
朝朝寒路多，夜夜征衣薄。
白簡承朝憲，朱方撫夷落。
既弘天覆廣，且諭皇恩博。
皇恩溢外區，憬俗詠來蘇。
聲朔臣天子，壇場拜老夫。
降宮韜將略，黃石寢兵符。
返斾收龍虎，空營集鳥烏。
日落澄氛靄，憑高視襟帶。
東甌抗於越，南斗臨吳會。
春色繞邊陲，飛花出荒外。
卉服紛如積，長川思遊客。
風生丹桂晚，雲起蒼梧夕。
去舳艤清江，歸軒趨紫陌。
衣裳會百蠻，琛賮委重關。
不學金刀使，空持寶劒還。